
Diktatúraábrázolás Andrej Platonov "Szemétfúvó szél" című novellájában

Mit tesz a diktatúra az emberrel? Andrej Platonov „egyik legeredetibb” elbeszélésének tükrében vizsgálom a kérdést. A Szemétfúvó szél 1933-ban született, reakcióként a németországi eseményekre. Értelmezhető antiutópiaként, vagy egyfajta társadalmi és történeti értelemben vett prognózisként is: mintha Platonov megkísérelte volna mintegy „megelőzni” a történelmet, és figyelmeztetni a közelgő veszélyre. Egyik diktatúra elszenvedőjeként, belőle kiindulva ábrázolja a másikat: a nemzetiszocialista diktatúra képei mögött a totalitárius szovjet életberendezkedés jellemzőit sejthetjük. Ebből következik, hogy a művet nem a Harmadik Birodalom megjelenítéseként kell értelmeznünk, hanem magának a diktatúrának az ábrázolásaként.

Dolgozatomban az interpretáció kiindulópontja a motívumelemzés. Sorra veszem azokat a motivikus elemeket, amelyek a diktatúrát átélő lélek változásait mutatják meg. Feltevésem, hogy megőrizni emberi mivoltunkat, teljesnek maradni és túlélni egyszerre a totalitárius rendszerben nem lehetséges – az elbeszélés mondanivalója legalább is ez. Az elembertelenedés különböző realizációit láthatjuk: valamennyi szereplő vagy állattá lesz, vagy géppé lesz, vagy szoborrá lesz, nyomorékká, meddővé válik, meghal.

A diktatúrát megélt individuum – nem feltétlenül az alkotó – megtörtsége, csalódottsága, lelki sérülései, félelmei elevenednek meg a novellában, temérdek utalással az (akkori) aktuális történelmi valóságra. A Szemétfúvó szélben a közös történelmi múlt ötvöződik a mindenkori emberi lélek rezdüléseivel, egyedülálló műalkotást hozva létre.
 



